
			Sceneteppet åpner seg sakte. Ved pianoet sitter Kåre og Marianne. Kåre er musikklærer og er i femtiårene. Marianne går i parallellklassen min. Det er avslutning før sommerferie og hele skolen er samlet i kinosalen som er utformet som en stor skoeske. Veggene er av røde murstein. Det er mørkt i salen og kun en lampe lyser opp pianoet som står midt på scenen. De skal spille samtidig. Kåre reiser seg og bukker som en profesjonell pianist. Han står med rak rygg og ser ut på oss som sitter i salen. Armene er klistret inn til hver side av kroppen. Fingrene er strukket ut og ligger langs lårene. Kåre bukker og gir en gest til Marianne. Hun reiser seg forsiktig og neier beskjedent før de setter seg ved pianoet.

			Et par elever som sitter noen stolrader bortenfor meg begynner å plystre. Kåre trekker pusten og skal til å begynne. Det er flere som kaster seg med i plystringen. Jeg sitter på nest siste rad i amfiet bak i salen og ser på det som er i ferd med å skje. Det tar ikke lang tid før massesuggesjonen er i gang. Det høres ut som fuglehuset i dyreparken. Det er tydelig at Kåre blir stresset. Han rekker begge hendene i været og beveger fingrene. Han holder bevegelsen en stund. Marianne sitter helt stille med begge hendene på krakken. Plystringen tar overhånd og Kåre eksploderer. Han smeller lokket over tangentene. SKAL VI SPILLE, ELLER SKAL VI IKKE SPILLE? roper han ut i salen. Fargen i ansiktet vitner om sinne og frustrasjon. Det blir stille fra salen. Kåre setter seg ned og beveger på fingrene igjen.

			Du kan godt la være …, kommer det tydelig fra Helge som sitter rett foran meg. Elevene begynner å fnise. Helge er fiskersønn og er ikke redd for å si sin mening. Det er så typisk han å komme med denne kommentaren. Kåre blir forbannet og skriker. HOLD KJEFT! Kinnene hans rister. Det blir stille igjen og spillingen begynner. Jeg vet ikke hva de spiller, men kjenner jeg Kåre rett, så er det noe av Beethoven eller Bach.

			Jeg sitter sammen med Jone, Brage og Øystein. Vi er ferdige med ungdomsskolen og skal begynne på videregående til høsten. Nå skal vi bare pine oss gjennom denne avslutningen før vi skal ha en etterlengtet sommerferie.

			Etter Kåre og Marianne er det rektor som skal holde en liten tale. Han snakker om ørnen som kaster ungene ut av redet slik at de kan lære å fly. Han sammenligner skolen med ørnemamma og oss med ungene. Rektor er bonde når han ikke er på skolen. Jeg ville egentlig trodd han skulle sammenlignet oss med kyrne som slipper ut om våren. Øystein viser meg en lommelerke som han har på innerlommen. Du kan ikke drikke den her, hvisker jeg og sier han må kneppe igjen før noen ser den. Bare en liten slurk, sier han og skrur av korken. Jone legger merke til flasken. Send den over til meg, sier han og strekker armen over meg. Det lukter sprit rundt oss. Kan dere ikke vente til senere i dag? spør jeg og viser at jeg er irritert. Jone sier jeg må slappe av. Noen hysjer bak oss. Det er noen jenter som vil høre hva rektor sier. Da ønsker jeg dere en riktig god sommer og lykke til med videregående til høsten. Rektor er endelig ferdig med talen.

			Utenfor er det sommer og sol. Vi setter oss på en benk på utsiden. Jeg finner tobakken fra baklommen. Petterøes 3 med Big Ben. Jeg tenker litt på det som rektor snakket om. Nå skal vi liksom lære å fly. Du ruller feil, sier Øystein og forklarer at limen skal være andre veien. Jeg forteller at jeg alltid har holdt papiret denne veien. Du gjør feil, sier Øystein og spør om å bomme en. Jone drikker noen slurker fra lommelerken og tenner en Prince. Hvor er Vidar? spør Øystein. Jeg tror ikke han er ferdig på skolen enda, sier jeg og tenner røyken. Vidar er ett år eldre enn oss og går på videregående i nabobyen. Han går allmennfag for å bli noe stort.

			Jone spør Øystein om alt er klart for hytteturen som vi skal på i helgen. Ja, sier Øystein. Bestemor til Øystein har et gammelt hus ved sjøen som vi skal låne i helgen. Brage kommer bort og setter seg på ryggstøtten med bena på setet. Fikk dere med pianosirkuset? spør han. Hvordan kunne vi unngå det, svarer jeg og spør om han skal være med i helgen. Ja det skal jeg, svarer han og fortsetter å snakke om Kåre og Marianne. Det er noe merkelig der, sier han og spør om å bomme en røyk. Brage bommer alltid. Jeg har også tenkt litt på Kåre og Marianne. Det er virkelig noe merkelig der. Som om han er en slags reservepappa for henne. I timene forteller han alltid hvor flink hun er, selv om hun ikke er der.

			Drikker du nå? Brage ser på Øystein. Nei da, sier Øystein. Det er bare en liten stiver for den ene foten. Øystein tar en slurk til av lommelerken og spør om Brage vil ha. Nei, ikke her, sier han og dytter bort flasken. Har du fått mopedlappen? spør Brage. Øystein sier han skal hente den på lensmannskontoret rett over helgen. Vi har fått mopedopplæring på skolen og må hente lappen på lensmannskontoret etter vi fyller seksten. Øystein fyller år i morgen, sier jeg til Brage.

			Meg og Jone holder på med lappen for lett motorsykkel. Vi må til nabobyen en gang i uken for å ta teorikurs. Det blir litt kjedelig å sykle etter de andre som kan kjøre moped utover høsten.

			Jeg skal hjem og pakke, sier jeg og finner sykkelen. Jeg har en blå DBS offroad 1800. Er det noe spesielt vi skal ta med? spør jeg før jeg sykler. Øystein sier vi skal ta med noe grillmat og ellers kan vi bare ta med hver sin sovepose. Vi blir enige om å møtes ved stasjonen i sentrum klokken fem.

			Jeg må leie sykkelen opp bakken til byggefeltet der jeg bor. Tankene går til helgen og hytteturen. Jeg må få tak i noe alkohol. Kanskje det står noe i matboden hjemme som jeg kan snike. Det kommer en moped kjørende bak meg. Det er Vidar som kommer. Han stopper og tar av seg hjelmen. Klar for sommerferie? spør han og gliser. Er du også ferdig for sommeren? spør jeg. Jeg er helt klar for hyttetur nå, sier han og spør om jeg vil henge på opp bakken.

			Vidar kjører sakte opp med meg hengende i skulderen hans. Vi bor i samme nabolag. Det er tungt å henge på opp bakken. Heldigvis er det ikke så langt før jeg kan slippe taket og sykle ned gaten min. Vidar sier han skal ta med seg noe å spille musikk på. Jeg sykler hjem og springer opp i huset for å pakke.

			Mamma står på kjøkkenet og lager lapskaus. Pappa jobber i Nordsjøen og er ikke hjemme før om en uke. Jeg har to søsken som er yngre enn meg. En bror på tolv og en søster på fem. Terje som er tolv er ikke kommet hjem enda, han sykler med Aftenbladet etter skolen. Mamma sier han får god mosjon av denne jobben. Det er ekstraaviser i dag, så alle husstander skal få hver sin avis i postkassen. Hvordan kan du vite om han faktisk sykler rundt med alle avisene? spør jeg. Mamma ler litt og spør om jeg tenker på den gangen han kastet alle ekstraavisene i elven. Jeg tror Terje sitter på stasjonen og spiser pommes frites, men jeg sier ikke noe.

			Jeg spiser fort for å begynne pakkingen. Det er lenge til du skal gå, sier mamma. Klokken er bare litt over tre. Ja, sier jeg og forklarer om soveposen som jeg må finne. Den ligger i matboden, sier hun og fyller opp en porsjon til. Lillesøster Siri spør om hun kan få være med på hyttetur. Jeg forklarer at det kun er tur for gutter. Men jeg kan også være gutt, sier hun og ser på mamma. Ikke sant, mamma? sier hun. Jeg kan også være gutt. Mamma sier hun kan være med henne å handle etterpå. Jeg tenker på huset ved sjøen mens jeg spiser. Det skal bli digg å bo der noen dager sammen med gjengen.

			I matboden ligger det alt mulig. Gamle klær og arvegods fra besteforeldre. Jeg finner soveposen og et liggeunderlag på toppen av en hylle. Det er også noen spritflasker og en dunk med sats. Kanskje jeg kan snike noe fra en av flaskene. Jeg står helt stille for å høre om de andre er i nærheten. Det står et tomt norgesglass på en hylle og jeg heller noe sprit over. Det ser lite ut i bunnen av glasset. Jeg tar av korken og heller oppi litt til. Nå er det plutselig veldig lite i flasken. Jeg må kompensere for å ikke bli oppdaget. Jeg finner noe vann og heller i flasken sammen med restene av spriten. Så finner jeg et nytt glass og tapper noe fra dunken. Jeg tenker på pappa når han oppdager spriten som er vannet ut. Tror ikke han kommer til å merke noe. Han drikker som regel bare øl fra Tau bryggeri. Det ligger et håndkle som jeg pakker inn glassene i. Jeg tar med en bag som henger på en knagg og går på rommet mitt for å sortere alt jeg skal ha med.

			Rommet mitt er i kjellerstuen. Jeg flyttet ned hit etter konfirmasjonen. En gammel sofa som jeg fikk av besteforeldrene til Jone er det jeg har å sitte på. Stereoanlegget og TV-en kjøpte jeg for konfirmasjonspengene. Veggene er dekorert med Iron Maiden, Twisted Sister og WASP. Vi har ofte samlinger hos meg, men ikke denne helgen. Nå skal vi på hyttetur.

			Hjemme hos Vidar er det dårlig stemning. Søsteren til Vidar har fortalt foreldrene at vi skal drikke på hytteturen. Vidar har lovet at han ikke skal røre alkohol før han blir atten. Det er bare Vidar i gjengen som ikke har smakt alkohol enda. Nå er moren redd han skal falle for presset. Mamma, sier Vidar. Kjenner du meg ikke? Jeg kommer ikke til å bryte det prinsippet. Han er irritert på søsteren som ikke kunne holde kjeft.

			Han går inn på rommet hennes for å kjefte. Hvorfor måtte du si sånt? spør han og sparker til en stol. Søsteren er fjorten og litt sjalu fordi Vidar skal på hyttetur med Jone. Hun er hemmelig forelsket i han. Jeg skal si til Jone at du er barnslig, sier Vidar og smeller døren etter seg. 

			Søsteren finner frem et passbilde av Jone og kysser det. Hun legger bildet under hodeputen og legger seg ned.

			Vidar har bestemt seg for å ta med hele stereoanlegget. Han pakker noen gamle Bang og Olufsen høyttalere i en svart søppelpose. Forsterker og CD-spiller putter han i skolesekken som han har tømt. Han binder sekken fast på bagasjebrettet på mopeden.

			Vidar ringer på hustelefonen for å snakke med meg. Kan du ta med den nye platen til Maiden? spør han oppjaget. Men, sier jeg. Det er ikke noe anlegg i huset. Jeg forteller om huset som er fra begynnelsen av nittenhundretallet. Bare slapp av, sier Vidar og forteller om høyttalerne som er festet på mopeden. Jeg må le når han forteller. Det er så typisk deg. Greit, jeg skal ta med noen CD-er, sier jeg før vi legger på. Telefonen ringer igjen. Det er Vidar som spør om jeg har den siste av Metallica også. Du vet den sorte platen som heter «The black album». Jeg må le litt av iveren til Vidar.

			Foreldrene til Øystein er skilt. Han bor litt hos hver av dem alt etter som det passer. Far til Øystein har truffet en ny dame fra Sørlandet og tilbringer mye tid der. Moren bor sammen med en ti år yngre mann. Øystein har fått to nye brødre hjemme hos moren. Han er glad i brødrene sine, men det kan bli mye styr innimellom. Vi andre er litt sjalu på Øystein som har to hjem å gå til. Jeg tror foreldrene har dårlig samvittighet etter skilsmissen og faren har kjøpt moped lenge før Øystein ble gammel nok til å kjøre. Øystein har ofte vært ute og prøvekjørt mopeden og noen ganger har politiet stoppet han. Øystein er en kjenning av politiet. Han har en tendens til å havne i trøbbel. Lensmannen i bygden er på fornavn med Øystein. Det hender ofte han stopper tilfeldig og spør: Har du funnet på noe sprell i dag, Øystein? Øystein er ikke så glad i denne oppmerksomheten fra lovens arm.

			Rett før sommeren fikk han en båt av faren. Det er en fireseter speedbåt med påhengsmotor. Vi har avtalt å prøvekjøre båten denne helgen. Moren til Øystein er ikke begeistret for alle guttelekene som faren bestikker med. Jeg tenker ofte på situasjonen til Øystein. Det ser forlokkende ut å kunne veksle mellom to hus, men egentlig tror jeg Øystein skulle ønske han bare hadde en base.

			Klokken blir kvart på fem og jeg er klar til å sykle for å treffe de andre. Jeg setter fra meg sykkelen utenfor stasjonen, som vi kaller det.

			Stasjonen er et gammelt murhus som ligger midt i sentrum. Første etasje er innredet med bensinstasjon, gatekjøkken og videoutleie. På loftet har innehaveren innredet et lokale med spilleautomater. Vi pleier å henge rundt automatene etter skoletid og i helger.

			Jeg er førstemann i dag. Jeg har en femmer i lommen og tar en runde «Outrun» før de andre kommer. Veggene er dekket med brunt syttitallspanel og gulvet har vegg til veggteppe. Midt på gulvet står det et bord med stoler rundt. Etter skolen pleier vi å spille knark. Det er et kortspill som ligner på tjueen. Vi spiller med kronestykker.

			En eldre bygdetulling som heter Magne pleier å være med på kortspillet. Han kommer i døren og lurer på om det blir kortspill i dag. Han har en fillete jakke med noen melkekartonger som han har dekorert seg med. Magne mangler noen kroner på en tier og liker oppmerksomhet. Han løfter en brun papirpose og rister på den. Jeg har penger, sier han og putter dem opp i hodet på meg. Stemmen hans er grov og hes på en gang. Det lukter gamle katter fra munnen hans når han skryter av pengene i posen. Vi skal ikke spille i dag, sier jeg og griper tak i spakene på spilleautomaten. Ikke spille? sier Magne og kikker ut vinduet. Vi skal på hyttetur i dag, sier jeg. Jeg forklarer at jeg venter på de andre som er rett rundt hjørnet.

			Magne tar det meste bokstavelig og kikker rundt hjørnet. Det er ingen der, sier han og holder opp den brune posen. De kommer snart, sier jeg og blir ferdig med spillet. Jeg setter meg ved bordet for å prate litt. Magne er mest opptatt av når de andre kommer.

			Etter en liten stund kan jeg høre mopeden til Vidar på utsiden. Jeg kikker ut vinduet og ser oppakningen han har med. Han setter fra seg mopeden og kommer inn. Har du husket CD-ene? spør han og ser ut som Ludvig i Flåklypa. Han har en avklippet dongeribukse og en slitt singlet. På ryggen har han en stor sekk som stikker over hodet. Har du husket stereoanlegget? sier jeg og ler.

			Vidar forteller om hvor vanskelig det er å kjøre moped med hele stereoanlegget på bagasjebrettet og i sekken. Hvor er de andre? spør han og kikker på Magne.

			De andre kommer inn døren og Magne blir oppjaget. Er dere klar for et slag med knark? Den sprukne stemmen høres ut som i en skrekkfilm. Vi blir enige om å ta en runde før vi reiser. Jeg ser det gleder Magne at vi tar oss tid til å spille noen runder før vi skal gå. 

			Magne setter posen på bordet. Det klirrer i myntene fra den krøllete posen. Jeg finner kortstokken og begynner å dele ut. Stopp, roper Magne og sier vi først må bli enige om hvor mye vi skal spille for. Melkekartongene dingler rundt skuldrene hans. Jone foreslår å spille med ti kronestykker.

			Det er alltid gøy å få Magne til å fortelle røverhistorier når vi spiller. Kan ikke du fortelle om den gangen du gikk på folkehøyskole? spør jeg. Magne ser på meg med skarpe øyne. Det skal jeg fortelle, sier han og plasserer begge hendene på bordet med albuene rett opp som en edderkopp. Jeg ble mye mobbet da jeg var liten, sier han og forteller om skolen han gikk på. Det var hundre elever på skolen. Jeg ble plassert på den skolen for at jeg skulle lære disiplin. Jeg var ikke som andre elever og det tok ikke lang tid før jeg ble skolens hakkekylling. Magne blir engasjert når han forteller. En gang tok jeg igjen på hele skolen, fortsetter han. Hva gjorde du da? spør Øystein.

			Magne forteller om noen elever som hadde fylt noen bøtter med vann i sengen hans før han skulle legge seg. Du vet sånne skummadrasser, sier Magne. De er ikke lette å tørke. Han forteller om den kalde opplevelsen han fikk da han slengte seg i sengen på kvelden. Jeg spør om han fant ut hvem som hadde gjort det. Nei, jeg fant ikke synderen, sier Magne. Men det var ikke noe problem. Dagen etter, da de andre gikk på tur, fylte jeg vann i alle sengene på hele skolen. Magne lyser i øynene når han forteller. Du kødder ikke med Magne, sier han og legger spar ess på bordet. Knark! Jeg har vunnet, sier han og skraper til seg kronestykkene.

			Mamma har fortalt at Magne ofte ble banket opp av faren da han var liten. Jeg kan kjenne jeg syns litt synd på mannen, selv om han er rar. Øystein reiser seg og sier vi må gå. Vi må sykle innom bestemor og hente nøkkelen, sier han og samler sammen kortene.

			Vidar kjører på veien mens vi andre sykler på sykkel og gangstien. Vi ler litt av Vidar som balanserer med stereoanlegget på mopeden. Har du med drikke? spør Øystein. Jeg forteller om spriten som jeg har tatt med hjemmefra og om dunken. Jone og Brage har fått tak i en kasse med øl som de har gjemt i noen busker langs veien. Det er en eldre kompis som har kjøpt og satt kassen fra seg et lite stykke fra huset.

			Øystein sykler for å hente nøkkelen og tar oss igjen rett før vi kommer frem. Vidar har kjørt mopeden helt opp til døren. Det er en liten smal vei opp til huset som ligger på en liten fjellhylle med utsikt over fjorden. Det er kjempefint her, sier Jone og bærer inn kassen med øl. Jeg blir stående å se utover fjorden. En gammel motorbåt dunker fint forbi i speilbildet fra solen.

			Hvor skal jeg sove? Det er Vidar som roper fra loftet. Du kan sove hvor du vil, svarer Øystein og kommer ut med en øl i hånden. Har du lighter? spør han meg. Øystein jekker ølen og nyter utsikten sammen med meg.

			Vidar kommer ut for å hente anlegget som er surret fast på mopeden. Jeg setter det i stuen, sier han og nynner litt på «Fear of the dark». Du husket CD-ene? sier han og ser på meg. Hehe, jeg ler litt før jeg svarer. Jeg har jo sagt det flere ganger, sier jeg.

			Vidar er giret og kobler opp anlegget i en fart. Jeg spør Øystein om han har båten her. Skal vi prøve den nå? svarer han og tar en slurk av ølen. Nei, jeg bare lurer om du har den liggende her i fjorden. Øystein peker over på andre siden. Den ligger der på flytebryggen, sier han. Vi kan ta en tur senere.

			Utpå kvelden griller vi pølser på et bål ute i hagen. Det er helt vindstille og vi kan høre en fest som er lenger ute i fjorden. Er det noen vi kjenner? spør jeg og stikker en middagspølse på en pinne. Øystein sier han har hørt noen rykter om en voksenfest på en kai lenger ute i fjorden. Vidar reiser seg for å speide. Kan du se noe? spør Øystein og jekker en øl. Vidar er ikke sikker, men han tror han ser en gammel båt som ligger ved kaien. Ja det stemmer, sier Brage. Han har vært bak en busk for å pisse. Det er i kveld det skal bli fest på et gammelt skip her i fjorden, sier han og tørker hendene på gresset. Du må inn å vaske deg skikkelig, sier Jone. Du kan ikke sitte her med piss på hendene. Jone er oppjaget i stemmen. Han sjekker pølsen og kjenner om den er varm.

			Jeg har begynt på spriten som jeg har med i et norgesglass. Jeg har med en flaske Grape soda som jeg blander i et pappbeger. Det rykker i senene langs halsen når jeg svelger. Det smaker ikke godt, sier jeg spør om noen andre vil ha. Brage er rask med å røske til seg norgesglasset. Du må blande ut, sier jeg og gir han Grape soda flasken.

			Vidar går inn og skrur opp musikken fra stuen. Han åpner vinduet som er vendt mot bålet. Jeg setter den ene høyttaleren i vinduet, sier han og plasserer den i karmen. Det er AC/DC som er først på anlegget. Vidar har med platene med skoleguttene fra Australia.

			Kan dere huske da vi hørte «Highway to hell» første gang? spør jeg. Vi snakker om den gangen på skolen da Kåre, vår musikklærer, satte på denne sangen på full guffe i musikkrommet. Han hadde et mål om å få oss til å mislike det som han kalte for «djevelmusikk». Hør på denne dritten, sa han og skrudde volumet på maks. Vi satt med store øyne og syntes det var tøft som faen.

			Kåre hadde satt seg som oppgave å advare vår generasjon mot denne bølgen av djevelrockere fra England, Australia og USA. Han hadde eget emne i musikkundervisningen som han kalte for «djevelrock». Vi fikk utdelt stensiler med kopibilder av forskjellige band. Han var overbevist om baklengs maskering og hadde en LP plate med Led Zeppelin som han spolte baklengs. Det var «Stairway to heaven» som visstnok skulle ha et baklengs budskap. Hør etter, sa han og snurret platen mot klokken. Vi kunne ikke høre noe budskap, men Kåre hørte en stemme som sa «I love Satan». Det var denne tiden som fikk oss til å elske hardrocken. Kåres budskap fikk fullstendig motsatt virkning.

			Skal vi ta en tur og utforske festen på det gamle skipet? spør Øystein og sier vi kan hente båten hans. Vi slukker bålet og rydder sammen noen pølsepakker som ligger på plenen.

			Båten ligger ved flytebryggen. Det er fire gule redningsvester som ligger under en luke bak i båten. Øystein deler ut og løsner fortøyningen. Jeg trenger ikke vest, sier han. Jeg holder på å falle på sjøen når jeg trår om bord. Det er skolissen som hekter seg i en pullert.

			Øystein dytter båten fra land og vi setter oss ned i den trange båten. Vi er fem, så vi må stue oss sammen som fiskepinner fra Findus.

			Øystein prøver å starte, men det er ikke antydning til tenning. Han prøver flere ganger før han begynner å hisse seg opp. Øystein er den av oss som ikke eier tålmodighet. I tillegg er han hissig som en italiensk gateselger. Han ber Vidar om å løsne pluggen for å se om den er kodnet. Skal jeg løsne den med hendene? spør Vidar og slår ut med armene. Idiot, sier Øystein. Du må finne pluggåpneren der som vestene lå. Vi åler oss sammen i båten for å gi plass til luken.

			Båten har drevet fra land og vi ligger og dupper som en overfylt flyktningebåt. Vidar finner pluggåpneren og bøyer ser over påhengsmotoren. Har du den? spør Øystein utålmodig. Vidar grynter litt mens han napper ut ledningen fra pluggen. Fest den mot metallet, sier Øystein. Jeg skal kinne for å se om det er gnist. Vent litt, sier Vidar. Jeg må ha noe å holde med. Han finner en vasstrukken klut som ligger i dørken. Nå kan du prøve, sier han og holder pluggen inntil motoren. Øystein vrir om tenningen og trykker på startknappen. STOPP! STOPP! Vidar skriker mens han sitter og rister. Du må gi faen, fortsetter han. Øystein har ikke tenkt å slippe knappen. Jeg får strøm, skriker Vidar. Er det gnist? spør Øystein. Jeg klarer ikke se, roper Vidar og river seg løs fra pluggen. Det er ikke farlig, sier Øystein. Det er bare noen milliampere. Vidar spør om de skal bytte plass. Vi andre sitter og følger samtalen som roer seg etter hvert.

			Vidar fester pluggen og strammer til. Prøv igjen, sier han til Øystein. Det kan hende det bare var noe rusk som måtte ut. Øystein trykker på knappen og motoren hoster i gang.

			Vi kjører mot det gamle skipet som ligger ved kaien lenger ute i fjorden. Det er mye liv om bord. Jone spør om vi skal gå i land og snike oss om bord.

			Vi kjører inn til en holme rett ved siden og går i land. Øystein har lagt merke til noen jenter som sitter på et svaberg lenger borte. Jeg skal hente dem, sier han og ber oss vente til han kommer tilbake.

			Vi blir sittende å høre på livet fra det gamle skipet. Det er vår foreldregenerasjon som har sluppet ut denne sommerkvelden i juni. Vi kan kjenne igjen noen av stemmene og Jone peker på en som står og pisser over rekken. Er det liv? spør han og kikker ned på oss. Vi vinker tilbake og spør om vi kan komme om bord. Er dere gamle nok? spør han og roper på noen. Det er ingen vakter her, sier han før han forsvinner bak rekkverket.

			Øystein kommer tilbake med to jenter. De går i trinnet under oss. Øystein spør om han kan ta en tur på fjorden for å vise jentene litt rundt. Ikke bruk for lang tid, svarer jeg. Straks tilbake, sier han og setter full guffe ut fjorden.

			Holmen vi sitter på er en øy. Det er ikke mulig å gå tørrskodd fra der vi sitter og inn til kaien. Vi må vente til Øystein og jentene er tilbake.

			Det har gått en time siden Øystein forsvant med jentene. Når det mørkner kan vi høre noe plasking og banning. Det er Øystein som kommer tilbake. Han ligger over baugen og plasker med en plankebit. Vi gikk tom for bensin, mumler han når de nærmer seg holmen. Jentene fniser mens Øystein kaver med å få båten til land. Heldigvis er det noen andre småbåter som har en bensinkanne vi får låne. Vi inviterer de andre til huset og kjører tilbake.

			Det blir hæla i taket senere på kvelden. Det kommer flere folk og blir med på festen. Røyken ligger som et teppe over den lille stuen. Vidar har satt på Iron Maiden platen min og står på gulvet og spiller luftgitar. Jentene spør om vi har noe annen musikk. Vidar er rask til å stoppe dem. Her er det bare guttemusikk i helgen, sier han og fortsetter gitarspillingen. Hva med Roxette? spør jentene igjen. Det er jo bra musikk. Jentene forstår etter hvert at de ikke når inn.

			Utpå kvelden sitter vi i en stor ring og forteller spøkelseshistorier. Det henger et gammelt bilde av en tippoldemor over en skjenk i stuen. Bildet er mørkt og den gamle damen ser ut som en spåkone. Øystein forteller om tippoldemoren som bodde i huset og som døde da hun var ute for å hente ved. Bestemoren til Øystein har fortalt historier om tippoldemoren som av og til hjemsøker det lille huset. Vi ser på bildet som blir mer og mer levende. Det blir en skrekkblandet fryd i rommet.

			Brage sitter med ryggen til vinduet. Han er veldig mørkredd og liker ikke denne historien. Han spør om vi kan ta ned bildet. Øystein ler og forteller om tippoldemoren som ikke vil like at vi fjerner bildet. Brage blir hvit i ansiktet. Plutselig banker det på vinduet bak Brage. Han hopper opp fra stolen og stuper over stuebordet. Han velter noen flasker i det han lander på andre siden og smyger inn bak stolen min. Hva var det? sier han med skjelven stemme. Vi andre ser Svein som står på utsiden og godter seg. Svein har stått ute og hørt på historien om bildet. Han elsker å skremme Brage. Denne gangen var det rett før hjertet stoppet. Brage blir sint når han oppdager Svein, men han må le når han tenker på seg selv som hoppet over stuebordet.

			Vi fortsetter festen resten av helgen og nyter livet som ville sauer. På lørdagen tar vi båten ut til en holme og bader. Vi snakker om denne fine tiden mellom ungdomsskole og videregående. Som om vi er midt mellom to faser i livet. Vidar prøver å fortelle oss om opplevelsene han hadde rundt dette i fjor sommer. Jeg tror Vidar skulle ønske han var født ett år senere.

			På søndagen bestemmer vi oss for å være noen dager til. Vi blir enige om å sykle hjem for å hente mer mat og rene klær. Jeg skal ha en dusj også, sier jeg og setter meg på sykkelen. Vidar sier han ikke trenger mer mat. Han har med mat for en hel uke. Når det gjelder dusj, sier han og stiller seg på trappen i bar overkropp. Det er bare å lufte bort helgas svette. Vidar står med armene rett ut. Du må tenke på oss andre, sier Øystein og tenner en røyk. Jeg syns det er litt merkelig med Vidar som ikke ønsker å dusje.

			Når vi kommer tilbake nydusjet med ekstra proviant har Vidar fyrt opp musikken. Brage har hentet en hel stek hjemme i fryseren. Skal du grille den i dag? spør Jone og løfter litt på steken. Den er jo bunnfrossen. Brage forteller om foreldrene som ikke ville gi han flere pølser. Jeg måtte snike meg i kjelleren og ta en stek fra fryseren, sier han og legger den tilbake i posen.

			Jeg kommer plutselig på Øystein som hadde bursdag i går. Det glemte jeg helt bort, sier jeg og kikker på Øystein. Det er ingen problem, sier Øystein og løfter litt på capsen. Jeg er ikke så glad i selskap. Han forteller om moren som ønsker å feire sammen med han og småbrødrene i kveld. Han sier han har sagt han ikke kommer hjem før ut i uken som kommer. Du kan jo hente lappen i morgen, sier jeg. Det er mandag i morgen og du fylte seksten i går. Vi sykler opp med en gang vi våkner i morgen, sier jeg og setter meg i trappen utenfor inngangsdøren. Det blir en morsom kveld når Brage griller steken på bålet. Det tar tre timer å steke kjøttet slik at det er spiselig.

			Mandag morgen våkner jeg av noen plystrelyder. Det kommer fra stuen. Jeg står opp for å se hva det er. Det lukter surt på soverommet. Vi har snakket om denne lukten som minner om slik det lukter i gamle kjellere. Mamma kommenterte lukten da jeg var hjemme for å dusje i går.

			Trappen knirker når jeg går ned fra soverommet. Det er Brage som sitter i stuen og plystrer. Har du ikke sovet? spør jeg og finner tobakken. Brage forteller om lydene han hørte i natt. Jeg måtte legge meg på sofaen, sier han begynner å rydde flaskene fra stuebordet. Etter hvert står de andre også opp.

			Vi slenger litt i stuen før vi skal hente lappen av Øystein på lensmannskontoret. Øystein forteller om mopeden som står hjemme hos faren. Skal du hente den før vi henter lappen? spør jeg. Øystein sier han skal leie mopeden opp til lensmannskontoret.

			Øystein parkerer mopeden noen hundre meter fra lensmannskontoret. Du kan vente her, sier han og går for å hente lappen. Det tar evigheter før han kommer tilbake. Han ser morsk ut når han kommer stormende mot oss. Fikk du den? spør Brage. Øystein svarer ikke. Han tar hjelmen og kaster den i bakken. Visiret spretter av og hjelmen triller bortover asfalten. Er det noe galt? spør jeg. Den jævla purken, sier Øystein og sparker til mopeden slik at den faller. Jone klarer så vidt å redde den fra å deise i bakken. Etter noen bannestrofer roer han seg ned og forteller om utsettelse på lappen. Har du ikke fått beskjed om dette? spør jeg. Øystein sier han trodde det bare var advarsler. 

			Øystein plukker opp restene av hjelmen og setter seg på mopeden. Purkejævelen skal ikke bestemme om jeg skal kjøre moped eller ikke, sier han og starter opp. Jeg prøver å stoppe han, men det er for sent. Vidar kjører etter, men Øystein sin moped er trimmet. Vi andre sykler tilbake til huset.

